**Správa o hospodárení príspevkovej organizácie mesta Malacky,**

**Mestské centrum sociálnych služieb Malacky za rok 2016**

1. **Všeobecná časť**

Názov príspevkovej organizácie: **Mestské centrum sociálnych služieb Malacky**

Sídlo: Ulica 1. mája 9, 901 01 Malacky

Štatutárny zástupca: Mgr. Melánia Dujsíková

IČO: 36 066 541

Dátum vzniku: 01.01.2001

Priemerný počet zamestnancov k 31.12.2016: 90

1. **Finančná časť**

**2.1. Rozpočet príspevkovej organizácie**

Rozpočet organizácie na rok 2016 bol schválený Uznesením č. 142/2015 zo zasadnutia Mestského zastupiteľstva mesta Malacky dňa 10.12.2015 s celkovými príjmami vo výške 1 204 731 € a celkovými výdavkami vo výške 1 204 731 €.

V priebehu roka vznikla potreba upraviť rozpočet dva krát. Prvá zmena rozpočtu bola schválená 29.09.2016 Uznesením č. 90/2016 tak, že boli zvýšené bežné príjmy v časti Granty o 250 €, v časti ÚPSVaR §52a o 320 € a v časti Prostriedky z predchádzajúcich rokov o 10 211 €, ďalej boli zvýšené bežné výdavky v časti Mzdy a platy o 7 500 €, v časti Poistné a príspevok do poisťovní o 2 711 € a v časti Materiál o 570 €. Celkové bežné príjmy po zmene rozpočtu predstavovali sumu 1 215 512 € a celkové bežné výdavky sumu 1 215 512 €.

Druhá zmena rozpočtu bola schválená 24.10.2016 primátorom mesta tak, že boli znížené bežné výdavky na položke 635 Štandardná a rutinná údržba o 2 700 € a zvýšené kapitálové výdavky na položke 713 Nákup strojov, prístrojov, zariadení, techniky a náradia o 2 700 €. Finančné prostriedky v sume 2 700 € boli použité na nákup elektrickej panvice do kuchyne.

Celkové príjmy po druhej zmene rozpočtu boli 1 215 512 €. Celkové výdavky po druhej zmene rozpočtu boli 1 215 512 €, z toho bežné výdavky 1 212 812 € a kapitálové výdavky 2 700 €.

**2.2. Rozbor plnenia príjmov**

Celková výška príjmov k 31.12.2016 dosiahla sumu 1 256 107,77 €. Nedaňové príjmy vo výške 471 179,67 € boli dosiahnuté od klientov za poskytovanie sociálnych služieb. Za sociálnu službu v útulku bol príjem 1 220,43 €, útulok bol celý rok obsadený. Za ubytovanie a opatrovanie v zariadení opatrovateľskej služby 80 129,63 €, pričom bolo priebežne ubytovaných 69 klientov, z toho 48 žien. Len traja klienti neboli obyvatelia mesta Malacky. Za pobyt v dennom stacionári uhradili klienti celkom 5 898,10 €. Celkový počet klientov 19, z toho bolo 10 nových. Za domácu opatrovateľskú službu bol príjem 77 471,60 €, pričom celkovo v priebehu roka bola táto služba poskytnutá 84 klientom, z toho bolo 27 nových. Prepravná služba dosiahla príjem od 1 629 klientov celkom vo výške 3 692,59 €. Požičiavanie zdravotných pomôcok zabezpečil príjem vo výške 1 173,53 €, pričom celkovo sa požičiavali pomôcky 72 krát. Za stravovanie v jedálni sme dosiahli príjem od stravníkov 259 725,02 €. Za rozvoz obedov 21 501,40 €. Príjem za pranie bielizne je 7,50 €, celkovo za 3 prania. Pri sociálnej službe stredisko osobnej hygieny sme nemali žiadny príjem. Z bankových úrokov je príjem 73,44 €, z dobropisov a iných príjmov 20 286,43 €, z toho 16 998,01 € tvorí preplatok na zdravotnom poistení za rok 2015. Na položke Granty bol prijatý dar od občianskeho združenia seniorov Zlatý vek v sume 250 €, položku ÚPSVaR §52a tvorí príspevok na aktivačnú činnosť formou dobrovoľníckej služby v sume 305,37 €. Ďalší príjem tvorí transfer zo štátneho rozpočtu na tri sociálne služby, ktorý sa v zmysle zákona č. 448/2008 Z. z. odvíja od kapacity miest - zariadenie opatrovateľskej služby vo výške 161 280 €, transfer na denný stacionár vo výške 30 912 € a transfer na útulok vo výške 4 320 €. Bežný transfer od zriaďovateľa vo výške 537 649,60 € pozostáva z transferu na prevádzku v sume 164 700 €, z príspevku na obedy dôchodcom v sume 55 407,60 €, transferu na stravu občana v núdzi v sume 1 042 €, transferu na domácu opatrovateľskú službu vo výške 272 000 €, transferu na denný stacionár v sume 23 000 € a transferu na prepravnú službu vo výške 21 500 €. Zostatok prostriedkov z predchádzajúcich rokov je v sume 50 211,13 €.

**2.3. Rozbor čerpania výdavkov**

Celková výška výdavkov k 31.12.2016 je 1 179 901,31 €. Mzdy sa čerpali v celkovom objeme 629 019,19 €. Výdavky na zdravotné a sociálne poistenie boli vo výške 227 939,36 €. Finančné prostriedky v objeme 322 942,76 € boli použité na nákup tovarov a služieb, z toho na cestovné 323,76 €, energie, vodu, komunikácie 42 813,86 €, materiál 222 292,87 €, čo predstavuje kancelárske potreby, čistiace potreby, pracovné odevy, interiérové vybavenie, prevádzkové stroje, prístroje, zariadenie, najvyšší objem finančných prostriedkov z tejto položky zahŕňajú potraviny v sume 182 936,47 €. Výdavky na dopravné – nákup PHM, poistenie, servis a údržba motorových vozidiel predstavujú sumu 8 819,86 €, údržbu – budova a areál MsCSS 2 995,48 €, nájomné 14 192,76 € a služby – revízie, deratizácia, pult centrálnej ochrany, školenie, vývoz smetia, vývoz biologického odpadu, stravovanie, prídel do sociálneho fondu a ostatné služby 24 740,42 €. Výdavky vo výške 4 063,75 € boli použité na odchodné zamestnancov do starobného dôchodku a nemocenské dávky. Celkové kapitálové výdavky dosiahli výšku 2 700 €, uvedená suma bola použitá na nákup zariadenia do kuchyne – elektrická panvica.

**2.4. Zhodnotenie stavu hospodárenia**

V roku 2016 dosiahli celkové príjmy sumu 1 256 107,77 € a celkové výdavky boli v sume 1 179 901,31 €. Rozdiel medzi celkovými príjmami a výdavkami bol 76 206,46 €. Po pripočítaní finančného príspevku z roku 2015 použitého v januári 2016 v sume 3 077,84 €, odpočítaní finančného príspevku použitého v januári 2017 v sume 3 158,93 € a vrátení nepoužitého finančného príspevku (transfer zo ŠR) v sume 7 247,90 € je výsledok hospodárenia 68 877,47 €. Ministerstvo práce sociálnych vecí a rodiny SR poskytuje v zmysle zákona 448/2008 Z. z. na zabezpečovanie sociálnej služby v útulku, v zariadení opatrovateľskej služby a v dennom stacionári finančný príspevok podľa druhu a kapacity miest jednotlivých služieb. Za neobsadené miesta je organizácia povinná finančný príspevok vrátiť, pričom za rok 2016 organizácia vrátila finančnú čiastku vo výške 7 247,90 € za 1 198 neobsadených dní v dennom stacionári.

Pomer tržieb k výrobným nákladom bol v roku 2016 37,51 %, čo je v súlade s ustanovením § 21 ods. 2 zákona 523/2004 Z. z. o rozpočtových pravidlách verejnej správy a o zmene a doplnení niektorých zákonov, v zmysle ktorého menej ako 50 % výrobných nákladov je pokrytých tržbami.

Výpočet pomeru tržieb k výrobným nákladom:

(450 190,44 : 1 200 103,68) x 100 = 37,51 % t. j. < 50 %

**2.5. Tvorba a použitie sociálneho fondu**

Sociálny fond sa tvorí vo výške 1,05 % z hrubých miezd zamestnancov. Počiatočný stav na bankovom účte k 01.01.2016 bol vo výške 3 270,92 €, konečný stav k 31.12.2016 bol vo výške 2 605,32 €. Finančné prostriedky zo sociálneho fondu sa v roku 2016 čerpali na príspevok na obedy zamestnancov a iné oprávnené nároky zamestnancov.

1. **Bilancia aktív a pasív**

V roku 2016 bola do majetku zaradená elektrická panvica v hodnote 2 700 €. V prílohe č. 2 sú uvedené vybrané ukazovatele zo súvahy organizácie. Kompletné údaje o majetku a záväzkoch sú v súvahe príspevkovej organizácie, ktorá je k dispozícii v sídle Mestského centra sociálnych služieb Malacky.

Spracovala: Ing. Iveta Kunáková, ekonómka MsCSS

V Malackách, 24.04.2017

Mgr. Melánia Dujsíková

štatutárny zástupca